Ekisaawe ky’okuyimba mu Uganda. Uganda, ekwata kyakusatu mu nsi ezisinga okuyimba n’okusanyusa abantu mu Afrika yonna. Uganda erimu amawanga nkaaga mu ataano agavaamu abantu aboogera ennimi ez’enjawulo, era muno mwe muva ennyimba eziyimbibwa abantu bannansangwa. Abaganda, ly’eggwanga erisinga okuvaamu abayimbi ab’amaanyi era ab’ettutumu mu Uganda, batunze nnyo obuwangwa bwabwe n’okubuutikira ekisaawe ky’okuyimba mu Uganda mu byasa ebibiri ebisembyeyo. Ekika ky’ennyimba ekyasooka okututumuka nga kivaamu ne ssente mu Uganda kye kya Kadongokamu nga kyava mu nnyimba ya Baganda ey’eŋŋoma eŋŋanda. Okuva mu myaka gya kinaana okutuuka mu gy’ekyenda, Kadongokamu yabuutikirwa nnyo abayimbi nga Peterson Mutebi, Dan Mugula, Sebadduka Toofa, Fred Ssonko, Livingstone Kasozi, Fred Masagazi, Baligidde, Abuman Mukungu, Gerald Mukasa, Sauda Nakakaawa, Matia Luyima, Herman Basudde, ne Paulo Kafeero ne bakifuula ekika ky’ennyimba ekyasinga okucaaka mu Uganda. Ng’emyaka gya kinaana giggwaako, omugenzi Philly Lutaaya yafulumya olutambi lwe olwa “Born In Africa’ oluvannyuma olwefuga amayengo g’empewo. Lutaaya yayongerako olutambi olulala lwe yatuuma “Merry Christmas” olwaliko ennyimba munaana. Olutambi luno lukyali lwa ttutumu n’okutuusa leero era ennyimba za Philly Lutaaya teziva ku mimwa gya Bannayuganda abaagazi b’ennyimba. Ku ntandikwa y’emyaka gya kyenda, ekika ky’ennyimba ekirala kyayingirawo nga kiyitibwa Afro Ragga oba kye bayita Ekidandali mu Luganda nga kireetebwa abayimbi okwali: Rasta Rob, Kid Fox, Ras Khan, Messe, Shanks Vivid, Menton Summer, Ragga Dee, Bebe Cool ne Jose Chameleone, Bobi Wine kw’ossa Steve Jean – ng’oluvannyuma ye yafuuka akola ennyimba z’abalala mu sityudiyo. Mu kyenda mu musanvu, Emperor Orlandoh ne Menton Summer be baali ku mimwa gya Bannayuganda abasinga obungi oluvannyuma lw’okufulumya oluyimba lwabwe lwe baatuuma “Sirikawo Baby” olwacaaka mu Uganda yonna. Mu mwaka kyenda mu mwenda, Red Banton yajja n’oluyimba lwe olwa “Nnoonya Money”. Yafuuka omuyimbi wa Uganda eyasooka okugenda e Bungereza ng’agendedde ku Visa ya muyimbi. Olw’okwagala okutuuka ku mutindo ogw’ensi yonna n’enkyukakyuka yaayo, Uganda nga bwe kiri mu mawanga ga Afirika amalala ezze efuna enkyukakyuka mu ngeri gy’ekolamu ennyimba. Kino kivuddeko Bannayuganda bangi okuyimba ng’Abazungu mu bika nga Dancehall ne Hip Hop. Omudongo wa Uganda asinze okutambula mu bitundu by’ensi yonna eby’enjawulo era omu ku badongo abasinga ye Erycom era amanyiddwa nga Mutebi Erycom, ye Munnayuganda eyasooka okutondawo omukutu ku Youtube era y’omu ku Bannayuganda ababiri abaasooka okusaasaanya ennyimba za Uganda ku mitimbagano. Erycon akozesezza omukisa gwa yintaneeti okutumbula ennyimba za Uganda n’abayimbi ba Uganda, era olw’ensonga eno, ennyimba za Uganda zituuse ku buli nsonda y’ensi yonna awatuuka emitimbagano. Abayimbi mu Uganda abawerako beegasse ku kibiina ekirwanirira eddembe lyabwe n’okukuuma ebiyiiye byabwe ekya Uganda Performing Rights Society ekitumbudde ennyo ennyimba zaabwe n’okubaganyula nga kikola omulimu gw’okukuuma obwannanyini bwe balina ku nnyimba zaabwe.